text: Mand og kvinde i livsfare efter stor ulykke ved Horsens
  31 marts 2014 kl. 03.26
  I alt 29 biler var involveret i flere harmonikasammenstød på motorvejen ved Horsens.
  En 52-årig kvinde og en 20-årig mand er i livsfare efter en stor færdselsulykke ved Gedved nord for Horsens søndag aften.
  11 personer blev kørt på hospitalet efter ulykken, hvor i alt 29 biler var involveret, lyder det fra Sydøstjyllands Politi.
  De første biler stødte sammen i motorvejens nordgående spor klokken 22:10, og 10 minutter senere stødte endnu en gruppe biler sammen i det modsatte spor
  - Det er klassisk, når der først sker noget i det ene spor, så skal folk lige se, hvad der er sket derovre og glemmer så at holde øje med bilen foran, der også skal se, hvad der sker, siger vagtchef Jørn Lindhardt.
  Den 52-årige kvinde befandt sig i en personbil i det andet store harmonikasammenstød, mens den unge mand var en del af et tredje sammenstød i motorvejens sydgående spor klokken 22:54.
  - De er i yderst kritisk tilstand, siger vagtchefen.
  Manden og kvinden er begge indlagt i Aarhus, mens de øvrige også blev bragt til sygehuse i Horsens og Randers.
  Politiet mener, at tæt tåge var årsag til ulykken.
  
  Se video fra bilkøen:
  
  